**Creat Pleanála i gcomhair na Scoileanna Ildánacha 2022**

**Réamhrá**

## Tionscnamh na Scoileanna Ildánacha

## Tá sé mar aidhm ag tionscnamh na Scoileanna Ildánacha na healaíona agus an chruthaitheacht a chur i gcroílár shaol na leanaí agus na ndaoine óga. Tabharfar tacaíocht do na scoileanna rannpháirteacha le go ndéanfaidh siad obair daoine óga leis na healaíona agus leis an gcruthaitheacht a thuiscint, a fhorbairt agus a cheiliúradh. Bainfidh siad sochar as an réimse acmhainní ina scoil agus ina bpobal i gcoitinne; déanfaidh siad bealaí nua oibre a fhorbairt a neartóidh an tionchar atá ag na healaíona agus ag an gcruthaitheacht ar fhoghlaim, ar fhorbairt agus ar leas na scoláirí. Beidh páirt lárnach ag scoláirí i bhforbairt an phróisis seo.

**Cad atá i gceist leis an gCreat Pleanála i gcomhair na Scoileanna Ildánacha?**

Cuirfidh an Creat Pleanála i gcomhair na Scoileanna Ildánacha struchtúr le bhur n-aistear mar Scoil Ildánach. Dearadh é ionas go mbeidh sibh in ann é a leabú in bhur bhféilire pleanála scoile sa tréimhse dhá bhliain a bhaineann le bhur ndámhachtain Scoile Ildánaí.

Tugann an Creat Pleanála i gcomhair na Scoileanna Ildánacha tacaíocht do bhur scoil, agus sibh ag oibriú le bhur gComhlach Cruthaitheach chun anailís a dhéanamh ar bhur dtúsphointe. Tacóidh an anailís seo libh plean inbhuanaithe a fhorbairt lena ndéanfar deiseanna ealaíon agus cruthaitheacha a threisiú do leanaí agus do dhaoine óga agus a gcruthaitheacht a fhorbairt. Ligfidh sé daoibh cinntí ciallmhara a dhéanamh mar scoil maidir le ceapadh agus seachadadh na ngníomhaíochtaí agus tuairisciú ar an dul chun cinn don Chomhairle Ealaíon. Is áis é a thacaíonn le bhur gComhordaitheoir Scoile agus leis an gComhlach Cruthaitheach comhráite tábhachtacha a eagrú leis an scoil i gcoitinne lena n-áirítear leanaí agus daoine óga, ceannairí scoile agus teaghlaigh.

Tá dhá phríomhcháipéis mar chuid den Creat Pleanála i gcomhair na Scoileanna Ildánacha – Faigh Tuiscint ar Chreat Pleanála na Scoileanna Ildánacha agus an Plean Scoile Ildánaí.

Cuidíonn an cháipéis **Faigh Tuiscint ar an gCreat Pleanála i gcomhair na Scoileanna Ildánacha** leis an scoil riachtanais agus tosaíochtaí a shainaithint.

Cuirfidh an cháipéis ‘Faigh Tuiscint ar na gCreat Pleanála i gcomhair na Scoileanna Ildánacha’ ar bhur gcumas na comhráite cruthaitheacha a thaifeadadh agus cuimsítear inti sraith ceisteanna a gcaithfidh an scoil agus bhur gComhlach Cruthaitheach machnamh a dhéanamh orthu agus a fhiosrú in bhur bpobal scoile.

Tacóidh an cháipéis sin leis na nithe seo a leanas a fhiosrú:

* Bhur gcuid oibre leis na healaíona agus leis an gcruthaitheacht i láthair na huaire (féach ar an nGluais leis an gCreat Pleanála i gcomhair na Scoileanna Ildánacha i gcomhair sainmhínithe ar na healaíona agus an chruthaitheacht).
* Eispéiris agus spéis ealaíonta agus chruthaitheach bhur gcuid scoláirí, múinteoirí, bainistíocht na scoile agus tuismitheoirí agus an chaoi ar féidir iad a fhorbairt.
* Na deiseanna atá ar fáil do leanaí agus do dhaoine óga i láthair na huaire a bheith rannpháirteach sa chinnteoireacht i bhur scoil, agus an chaoi a bhféadfaí iad sin a fheabhsú.
* Na hacmhainní i bhur scoil agus i bhur bpobal i gcoitinne ar a mbeidh sibh ábalta a tharraingt.

**Tá an cháipéis Faigh Tuiscint ar an gCreat Pleanála i gcomhair na Scoileanna Ildánacha beartaithe le haghaidh úsáid bhur scoile amháin agus ní gá í a uaslódáil ar shuíomh gréasáin na Comhairle Ealaíon.**

Tacaíonn **Plean na Scoile Ildánaí** libh fís agus aidhmeanna fadtéarmacha a chruthú le haghaidh na n-ealaíon agus na cruthaitheachta in bhur scoil. Sonraítear ann na gníomhaíochtaí ealaíon agus cruthaitheacha ar mhian leis an scoil tabhairt fúthu agus déantar éachtaí na scoile a cheiliúradh ann chomh maith

Cuirfidh an Plean Scoile Ildánaí ar chumas na scoile plean inbhuanaithe a chruthú do na healaíona agus don chruthaitheacht a mhairfidh i ndiaidh thionscnamh na Scoileanna Ildánacha.

**Déanfar an méid seo a leanas leis an bPlean Scoile Ildánaí:**

* Freagrófar do riachtanais agus tosaíochtaí na scoile.
* Sainaithneofar dúshláin a chuideoidh libh forbairt ó bhur bpointe tosaigh reatha.
* Sainaithneofar táscairí a úsáidfidh sibh chun a chinneadh cibé an bhfuil bhur gcuid spriocanna bainte amach agaibh.
* Cinnteofar go nglacfaidh na scoláirí páirt i ngach uile chéim den phróiseas pleanála, cur chun feidhme agus meastóireachta.
* Láidreofar nó forbrófar naisc idir bhur scoil agus ealaíontóirí agus eagraíochtaí ealaíon agus cultúrtha.
* Cuirfear ar chumas na scoile éachtaí na scoile i réimse na n-ealaíon agus na cruthaitheachta a roinnt mar scoil, mar phobal agus mar ghrúpa níos leithne fiú.

**Cé atá páirteach ann?**

Tá an Comhlach Cruthaitheach agus an Comhordaitheoir Scoile, agus iad ag comhoibriú lena chéile, freagrach as na cáipéisí seo a chomhlánú. Déantar próiseas na Scoile Ildánaí a neartú nuair atá guthanna iomadúla páirteach i gcomhráite a tharlaíonn ar fud an chreata. Cuirfidh an Comhlach Cruthaitheach agus an Comhordaitheoir Scoile an bealach is oiriúnaí (agus is cruthaithí!) le chéile chun faisnéis a bhailiú le tacú le ceapadh an Phlean Scoile Ildánaí.

**Ag Tosú**

Tá sé tábhachtach go mbeidh am ag an gComhlach Cruthaitheach dáimh a chothú leis an scoil a thacóidh le caidrimh éifeachtacha oibre leis an bhfoireann agus na scoláirí. Tabharfaidh Comhlaigh Chruthaitheacha faoin bpróiseas seo chun caidrimh a chothú ar bhealaí éagsúla (agus cruthaitheacha!) ag tarraingt ar a dtaithí féin ar an gcruthaitheacht agus ag freagairt do thimpeallacht uathúil gach scoile. Ba cheart don Chomhlach Cruthaitheach agus Comhordaitheoir Scoile an Creat Pleanála i gcomhair na Scoileanna Ildánacha a fhiosrú le chéile nuair a éiríonn leo caidreamh oibre a fhorbairt lena chéile.

Moltar go ndéanfaí roinnt obair ullmhúcháin le scoláirí, múinteoirí, bainistíocht agus tuismitheoirí/caomhnóirí nó lena n-ionadaithe tofa chun na healaíona agus an chruthaitheacht a shainmhíniú sula gcuirfí tús leis an gCreat Pleanála i gcomhair na Scoileanna Ildánacha. Léigh an ghluais leis an gCreat Pleanála i gcomhair na Scoileanna Ildánacha chun sainmhínithe ar na healaíona agus ar an gcruthaitheacht a fháil agus déan tagairt di chun cuidiú leis an bpróiseas seo.

**Guth Leanaí agus Daoine Óga**

Cuid lárnach de thionscnamh na Scoileanna Ildánacha is ea a chinntiú go mbeidh baint ag leanaí agus daoine óga leis an gcinnteoireacht ón tús. Agus sinn ag obair le Hub na nÓg: Guthanna Óga sa Chinnteoireacht sa Roinn Leanaí agus Gnóthaí Óga, tugadh tacaíocht do thionscnamh na Scoileanna Ildánacha Samhail Lundy a chur san áireamh, mar chreat luachmhar chun tacú le rannpháirtíocht ghníomhach leanaí agus daoine óga i bhforbairt an chláir. Moltar an tsamhail sin a úsáid ag gach céim den chreat phleanála.

**Cad a dhéantar leis na cáipéisí ón gCreat Pleanála i gcomhair na Scoileanna Ildánacha?**

Tá na cáipéisí ón gCreat Pleanála i gcomhair na Scoileanna Ildánacha le húsáid in bhur scoil féin amháin. Is féidir tagairt a dhéanamh do na cáipéisí creata, iad a úsáid agus a nuashonrú chun cuidiú le pleanáil na scoile i ndiaidh an dá bhliain a mbronntar an dámhachtain ina leith. Anuas air sin, chun críche tarraingt ar an 20% deiridh den dámhachtain i dtreo dheireadh an dara bliain, tá sé riachtanach go gcuirfidh bhur scoil a **Plean Scoile Ildánaí**, mar aon le **cuntas ioncaim agus caiteachais** agus **foirm thuairiscithe** faoi bhráid na Comhairle Ealaíon trí bhur gcuntas Seirbhísí ar Líne. Cuirfidh siad sin ar fad le corpas tábhachtach eolais maidir leis an tionscnamh, a thionchar agus a thorthaí i scoileanna éagsúla. Cuirfear eolas úsáideach ar fáil sna cáipéisí chomh maith maidir le rangú agus cur síos a dhéanamh ar na cleachtais éagsúla chruthaitheachta agus ealaíon a chuir scoileanna i bhfeidhm. Nuair a bhreathnaítear ar an eolas a bhainfidh leis na Scoileanna Ildánacha ar fad le chéile, gheofar léargas ar an gcaoi a bhfuil ag éirí leis an tionscnamh ó thaobh a chuid sain-aidhmeanna agus cuspóirí agus cuideoidh sé seo le pleanáil amach anseo.